ΑΝΑΚΟΙΝΩΣΗ

Την Πέμπτη 12/7/2018, έλαβε χώρα συνάντηση αντιπροσωπείας της Επιτροπής Μετανάστευσης και Ασύλου του Δικηγορικού Συλλόγου Αθηνών με επικεφαλής τον Γενικό Γραμματέα του ΔΣΑ κ. Μιχάλη Καλαντζόπουλο, με την Προϊσταμένη της Γενικής Διεύθυνσης της Αποκεντρωμένης Διοίκησης Αττικής κα Μαρία Καλύβα.

Στη συνάντηση ετέθησαν τα κάτωθι :

α) Το φαινόμενο της μη εξυπηρέτησης προγραμματισμένων ραντεβού δικηγόρων για αιτήσεις αδειών διαμονής.

β) Η χρονική απόκλιση που παρουσιάζεται αναφορικά με ορισμό ημερομηνίας κατάθεσης αιτημάτων αδειών διαμονής (ραντεβού) δικηγόρων και κοινού.

γ) Η μη έγκαιρη ανανέωση αδειών διαμονής πολιτών τρίτων χωρών.

δ) Η αδικαιολόγητη δυσκολία στην κατάθεση συμπληρωματικών εγγράφων για κάθε κατηγορία άδειας διαμονής, που αντιμετωπίζουν οι συνάδελφοι.

ε) Το πρόβλημα των ορισθέντων και ορισθησομένων ραντεβού των δικηγόρων μετά την 22-8-2018 η οποία αποτελεί την καταληκτική ημερομηνία για την κατάθεση αιτημάτων χορήγησης άδειας διαμονής για εξαιρετικούς λόγους με απόδειξη θεώρηση εισόδου – τριετίας, κατηγορία η οποία καταργείται από την επομένη (23-8-2018), κατ’ εφαρμογή του ν. 4540/2018.

Η Επιτροπή διατύπωσε τις παρακάτω προτάσεις:

α) Ορισμό ραντεβού όχι πέραν του μηνός από την τακτική λήξη της άδειας διαμονής.

β) Αυτεπάγγελτη αναζήτηση από τους εισηγητές στο πληροφοριακό σύστημα των ασφαλιστικών φορέων, κατά τον έλεγχο του φακέλου και κατά χρόνο έκδοσης της πράξης, της ασφαλιστικής ικανότητας των αιτούντων, χωρίς την απαραίτητη εκ μέρους των αιτούντων δικηγόρων συμπληρωματική προσκόμισή της.

γ) Σύντομο προσδιορισμό των αιτήσεων προς επανέκδοση αδειών διαμονής όταν πρόκειται περί απώλειας ή κλοπής αυτής, στις υπηρεσίες όπου απαιτείται ραντεβού για την κατάθεση των εν λόγω αιτήσεων.

δ) Την ηλεκτρονική επικοινωνία μέσω ηλεκτρονικού ταχυδρομείου (e-mail) για τον ορισμό ραντεβού, έως την έναρξη λειτουργίας του υπό κατασκευή κεντρικού συστήματος ορισμού ραντεβού.

ε) Την άμεση απάντηση στα ηλεκτρονικά αιτήματα των δικηγόρων προς χορήγηση ραντεβού για κατάθεση αιτημάτων κάθε κατηγορίας και ιδιαίτερα στην κατηγορία της χορήγησης άδειας διαμονής για εξαιρετικούς λόγους με επταετή διαμονή στη χώρα των πολιτών τρίτων χωρών, όπου παρατηρείται ιδιαίτερα μεγάλη καθυστέρηση.

στ) Οι αιτούντες της κατηγορίας «μόνιμη άδεια διαμονής επενδυτή» να προσέρχονται και να εξυπηρετούνται κατά την ημέρα και την ώρα του καθορισμένου ραντεβού και όχι άτακτα και εις βάρος των υπόλοιπων προγραμματισμένων ραντεβού.

Η Προϊσταμένη Γενικής Διεύθυνσης της Αποκεντρωμένης Διοίκησης Αττικής κα Μαρία Καλύβα ενημέρωσε ότι θα πραγματοποιηθεί άμεσα συνάντηση της ιδίας με τους Διευθυντές των Διευθύνσεων Αλλοδαπών και Μετανάστευσης (ΔΑΜ Α Αθήνας & ΔΑΜ Κεντρικού Τομέα και Δυτικής Αττικής) και ότι θα ακολουθήσει αναλυτική ενημέρωση της Επιτροπής για όλα τα ζητήματα.